-	Det ser håbløst ud i forhold til varme vinteren over. Sådan lyder det med en bekymret mine fra nordjyske Rikke Holm Andersen, der arbejder som økonomielev ved Erhverv Norddanmark. Hun fortæller, at hendes mand har ringet rundt til alle de nordjyske forhandlere, de har kunnet finde, men ingen har træpiller på lager. Som det ser ud nu, har Rikke og hendes mand en lille beholdning af træpiller, men snart er den brugt op, og så er der ikke nogen alternativer. Træpillefyret i hjemmet i Serritslev er deres eneste varmekilde. Priser eksploderet Hun fortæller desuden, at priserne på træpiller er eksploderet. -	Vi har hørt, at når de måske kommer på lager, så vil priserne ligge på syv til otte tusind kroner for en palle – normalt betaler vi knap to tusind, fortæller Rikke Holm Andersen. Det er altså fire gange mere, parret skal betale for at varme deres hus op. Og det rammer hårdt. -	Jeg er på elevløn, så det er ikke fordi, vi svømmer i penge, siger hun. Lige nu leder hendes mand, der er landbrugsmedarbejder, med lys og lygte efter alternativer til træpiller, som de kan fyre med. Ondt i maven Imens tager bekymringerne til. For hvis ikke, der er råd til at varme huset op med træpiller, hvad gør man så? Parret bruger i vintermånederne gerne en palle om måneden, men som det ser ud nu, vil det koste omkring otte tusinde kroner om måneden. -	Det er super hårdt. Jeg tror, de fleste kan genkende, at det kan give en dårlig nattesøv, hvis man skal have ondt i maven over sin økonomi. Vi har ondt i maven, fortæller Rikke Holm Andersen. Må omlægge lån Konsekvensen kan blive, at parret må i banken og forhøre sig om mulighederne for en anden varmekilde. -	Kan vi ikke varme huset op, er der ikke andre løsninger, end at omlægge vores lån og investerer i huset. Så står vi over for en højere rente og højere ydelser hver måned. Rikke Holm Andersen og hendes mand er langtfra de eneste nordjyder, der mærker de høje energipriser. Læs  om den tårnhøje elregning, som Hjallerup Bageri og Café fik for august måned her:

Referat:
Rikke Holm Andersen er afhængig af træpiller for at varme sit hus op. Problemet er bare, at hun ikke kan finde nogen træpiller – og at prisen er firedoblet.